Predkladacia správa

Návrh nariadenia vlády Slovenskej republiky o sprístupňovaní pyrotechnických výrobkov na trhu - nové znenie predkladá predseda Úradu pre normalizáciu, metrológiu a skúšobníctvo Slovenskej republiky v súlade s Plánom legislatívnych úloh vlády Slovenskej republiky na rok 2014, ktorý vláda Slovenskej republiky schválila uznesením vlády Slovenskej republiky č. 696 zo 4. decembra 2013 a v spojení s listom číslo 10046/2014/KPV, ktorým predseda vlády Slovenskej republiky súhlasil s predĺžením termínu splnenia úlohy do 28. februára 2015. Podľa Plánu legislatívnych úloh vlády Slovenskej republiky na rok 2014 mal Úrad pre normalizáciu, metrológiu a skúšobníctvo Slovenskej republiky vypracovať novelu v súčasnosti platného nariadenia vlády Slovenskej republiky č. 485/2008 Z. z. o uvádzaní pyrotechnických výrobkov na trh v znení nariadenia vlády Slovenskej republiky č. 281/2013 Z. z., avšak z dôvodu jej rozsiahlosti Úrad pre normalizáciu, metrológiu a skúšobníctvo Slovenskej republiky pristúpil k vypracovaniu nového návrhu nariadenia vlády Slovenskej republiky.
Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (prepracované znenie) (Ú. v. EÚ L 178, 28. 6. 2013) a vykonávaciu smernicu Komisie 2014/58/EÚ zo 16. apríla 2014, ktorou sa v súlade so smernicou Európskeho parlamentu a Rady 2007/23/ES zriadi systém identifikácie pyrotechnických výrobkov (Ú. v. EÚ L 115, 17.4.2014) a zabezpečiť tak kompatibilitu právneho poriadku Slovenskej republiky s právom Európskej únie. Nakoľko na základe Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc, schváleného vládou Slovenskej republiky, je Úrad pre normalizáciu, metrológiu a skúšobníctvo Slovenskej republiky gestorom smernice 2013/29/EÚ a spolugestorom smernice 2014/58/EÚ a Ministerstvo hospodárstva Slovenskej republiky spolugestorom smernice 2013/29/EÚ a gestorom smernice 2014/58/EÚ, oba ústredné orgány štátnej správy spolupracovali na návrhu nariadenia vlády Slovenskej republiky s cieľom transpozície oboch smerníc v jednom právnom predpise. Transpozícia uvedených smerníc formou aproximačného nariadenia vlády Slovenskej republiky bola zvolená z dôvodu, že smernice ukladajú povinnosti hospodárskym subjektom ako aj orgánom trhového dozoru. Cieľom smerníc je ochrana spotrebiteľa, a to vo forme technického predpisu, teda zavedením základných bezpečnostných požiadaviek na pyrotechnické výrobky.
Právna úprava uvádzania pyrotechnických výrobkov na trh bola doposiaľ upravená v práve Európskej únie smernicou 2007/23/ES ako nástrojom harmonizácie práva, s cieľom zaručiť voľný pohyb pyrotechnických výrobkov na vnútornom trhu Spoločenstva a súčasne zabezpečiť vysokú úroveň ochrany zdravia a bezpečnosti, ochranu spotrebiteľov ako aj profesionálnych koncových užívateľov. Uvedenú smernicu bolo potrebné podstatne prepracovať a dať do súladu  s ustanoveniami nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a rozhodnutia Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh.
Smernica 2013/29/EÚ ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 30. júna 2015, smernica 2014/58/EÚ ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 30. apríla 2015.  
S prihliadnutím na predpokladanú účinnosť sa navrhuje dostatočne dlhá legisvakančná lehota, aby bol dostatok času na oboznámenie sa s návrhom nariadenia vlády Slovenskej republiky.
V súlade s čl. 12 ods. 3 Legislatívnych pravidiel vlády Slovenskej republiky nebolo vykonané predbežné pripomienkové konanie. Návrh nariadenia vlády Slovenskej republiky nemá byť predmetom vnútrokomunitárneho pripomienkového konania.
Návrh nariadenia vlády Slovenskej republiky bol v dňoch od 4. decembra 2014 do 29. decembra 2014 predmetom medzirezortného pripomienkového konania, ktorého výsledky sú uvedené vo vyhodnotení a na rokovanie Legislatívnej rady vlády Slovenskej republiky sa predkladá bez rozporov.
Nie je dôvod nesprístupňovania návrhu nariadenia vlády Slovenskej republiky. 
Návrh nariadenia vlády Slovenskej republiky nemá vplyv na rozpočet verejnej správy, nemá sociálny vplyv, ani vplyv na životné prostredie a informatizáciu spoločnosti. Návrh nariadenia vlády Slovenskej republiky má negatívny vplyv na  podnikateľské prostredie.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.